По капитулацији Југославије био је међу организаторима устанка у камничком округу. У августу 1941. године, примљен је за члана КП Југославије. Био је командир Камничко-дупличке чете. Крајем августа 1941. је прешао у Долењску. Шестог јануара 1942. је с групом добровољаца отишао на Кочевски рог, где је 3. марта 1942. године формиран Пети словеначки или Први долењски батаљон. Приликом формирања Четврте словеначке бригаде, 4. септембра 1942, Јерман је преузео функцију батаљонског обавештајца, а касније интенданта. Почетком априла 1943. године, као добровољац се вратио у Штајерску у Камничко-засавски одред, где је постао командир чете.